РЕГЛАМЕНТ (ЕС) 2023/127 НА КОМИСИЯТА

от 18 януари 2023 година

за изменение на приложение II към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от ацехиноцил във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за ацехиноцил са определени в приложение II към Регламент (ЕО) № 396/2005.

(2) В рамките на процедура по разрешаването на употребата на продукт за растителна защита, съдържащ активното вещество ацехиноцил, при сладки пиперки в съответствие с член 6, параграф 1 от Регламент (ЕО) № 396/2005 беше подадено заявление за изменение на съществуващите МДГОВ.

(3) В съответствие с член 8 от Регламент (ЕО) № 396/2005 заявлението беше подложено на оценка от съответната държава членка и докладът за оценката беше изпратен на Комисията.

(4) Европейският орган за безопасност на храните („Органът“) направи оценка на заявлението и на доклада за оценка, като обърна специално внимание на рисковете за потребителите, а когато е приложимо — и за животните, и даде обосновано становище по предложените МДГОВ (2). Той изпрати становището си до заявителя, до Комисията и до държавите членки и го направи общодостъпно.

(5) Органът стигна до заключението, че са изпълнени всички изисквания във връзка с изчерпателността на подадените данни и че поисканото от заявителя изменение на МДГОВ е приемливо с оглед на безопасността на потребителите въз основа на оценка на експозицията на потребителите за 27 конкретни групи европейски потребители. При това Органът взе предвид най-актуалната информация относно токсикологичните свойства на веществото. Риск от превишаване на допустимата дневна доза или на острата референтна доза не бе установен нито при дългосрочна експозиция на посоченото вещество чрез консумация на всички хранителни продукти, които биха могли да го съдържат, нито при краткосрочна експозиция, дължаща се на прекомерна консумация на съответните продукти.

(6) В съответствие с член 6, параграф 1 от Регламент (ЕО) № 396/2005 беше подадено заявление за изменение на съществуващите МДГОВ за ацехиноцил при райска ябълка.

(7) По отношение на това заявление една държава членка отправи искане за използване на ускорената процедура, предвидена в Техническите насоки относно процедурата за определяне на МДГОВ (3), за определяне на МДГОВ въз основа на изпитвания за остатъчни вещества върху ябълки.

(8) Неотдавна, в рамките на прегледа на съществуващите МДГОВ за ацехиноцил, Органът направи оценка на изпитванията за наличие на остатъчни вещества при ябълки и даде обосновано становище относно предложените МДГОВ (4). Това становище на Органа е въз основа на съвременните научно-технически познания в тази област. Тъй като е целесъобразно да се извърши екстраполация от изпитванията за остатъчни вещества, извършени при ябълки, по отношение на райска ябълка, което се потвърждава от съществуващите насоки на Съюза относно екстраполацията за МДГОВ (5), не е необходимо да се изисква от Органа да предостави обосновано становище относно райска ябълка.

(9) Поради това е целесъобразно МДГОВ за райска ябълка да се определят на 0,05 mg/kg въз основа на изпитванията за остатъчни вещества, извършени при ябълки.

(10) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(11) Поради това Регламент (ЕО) № 396/2005 следва да бъде съответно изменен.

(12) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложение II към Регламент (ЕО) № 396/2005 се изменя в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 23 февруари 2023 г. по отношение на всички предложени МДГОВ.

Настоящият регламент е задължителен в своята цялост и се прилага пряко във всички държави членки. Съставено в Брюксел на 18 януари 2023 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Reasoned Opinion on the modification of the existing maximum residue level for acequinocyl in sweet peppers/bell peppers (Обосновано становище относно изменението на съществуващата максимално допустима граница на остатъчни вещества за ацехиноцил при сладки пиперки). EFSA Journal (Бюлетин на ЕОБХ), 2022; 20(3):7175. Научните доклади на ЕОБХ са публикувани на следния уебсайт: http://www.efsa.europa.eu.

(3) Технически насоки за процедурата за определяне на МДГОВ в съответствие с членове 6—11 от Регламент (ЕО) № 396/2005 и член 8 от Регламент (ЕО) № 1107/2009 (SANTE/2015/10595 Rev. 6.1).

(4) Reasoned Opinion on the review of the existing maximum residue levels for acequinocyl according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от ацехиноцил в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2020; 18(1):5983. Научните доклади на ЕОБХ са публикувани на следния уебсайт: http://www.efsa.europa.eu.

(5) Технически насоки относно изискванията за данни за определяне на максимално допустимите граници на остатъчни вещества, съпоставимост на изпитванията за остатъчни вещества и екстраполация на данните за остатъчните вещества от продукти от растителен и животински произход (SANTE/2019/12752 - 23 ноември 2020 г.).